**PREDKLADACIA SPRÁVA**

Návrh na vyslovenie súhlasu Národnej rady Slovenskej republiky s Rámcovou zmluvou medzi Slovenskou republikou a Rakúskou republikou o cezhraničnej spolupráci v oblasti záchrannej zdravotnej služby (ďalej ako „zmluva“) sa predkladá na rokovanie na základe bodu C.1. uznesenia vlády Slovenskej republiky č. 143 z 12. apríla 2023 v Bratislave.

Zabezpečovanie záchrannej zdravotnej služby (ďalej ako „ZZS“) patrí k základným atribútom zdravotného systému každého štátu. Sieť ZZS musí byť organizovaná tak, aby bola zabezpečená dostupnosť prednemocničnej neodkladnej zdravotnej starostlivosti a jej poskytnutie do určitého časového limitu od prijatia tiesňového volania. Práve časová dostupnosť na poskytnutie odbornej prednemocničnej neodkladnej zdravotnej starostlivosti v prihraničných oblastiach je jedným z hlavných dôvodov na nadviazanie užšej spolupráce medzi ZZS susedných štátov.

Neodkladná zdravotná starostlivosť v mieste zásahu a preprava fyzickej osoby v ohrození života alebo zdravia do vhodného zdravotníckeho zariadenia sa bude poskytovať na základe vyhodnoteného tiesňového volania a žiadosti zmluvnej strany. ZZS podľa tejto zmluvy bude poskytovaná pri udalosti s hromadným postihnutím osôb alebo pri kritickom stave osoby.

Zmluva sa po vstupe do platnosti bude vzťahovať na prihraničné územie Bratislavského samosprávneho kraja a Trnavského samosprávneho kraja v Slovenskej republike, a na Spolkovú krajinu Dolné Rakúsko, Spolkovú krajinu Burgenland a Spolkovú krajinu Viedeň v Rakúskej republike. Cezhraničná spolupráca podľa tejto zmluvy sa bude realizovať na základe žiadosti príslušného operačného strediska jednej zmluvnej strany o spoluprácu a akceptácie tejto žiadosti príslušným operačným strediskom druhej zmluvnej strany. V žiadosti o spoluprácu uvedie príslušné operačné stredisko najmä druh, formu a rozsah požadovanej spolupráce.

Na konkretizáciu cezhraničnej spolupráce podľa tejto zmluvy sa budú uzatvárať dohody o cezhraničnej spolupráci.

Dňa 7. februára 2023 bol materiál predmetom rokovania Legislatívnej rady vlády Slovenskej republiky. Legislatívna rada uplatnila k návrhu na uzavretie Rámcovej zmluvy pripomienku a odporučila vláde s novým znením návrhu na uzavretie Rámcovej zmluvy vysloviť súhlas.

Vláda Slovenskej republiky dňa 12. apríla 2023 uznesením vlády SR č. 143 vyjadrila súhlas s uzavretím zmluvy spolu s odporúčaním pre prezidentku Slovenskej republiky splnomocniť jedného zo štatutárov alebo alternátov uvedených v uznesení č. 143 na podpis zmluvy. Prezidentka Slovenskej republiky dňa 28. marca 2024 poverila podpisom zmluvy štátneho tajomníka Ministerstva zdravotníctva SR.

Zmluva bola podpísaná rakúskym ministrom zdravotníctva vo Viedni, dňa 5. júna 2024, a za slovenskú stranu bola zmluva podpísaná štátnym tajomníkom Ministerstva zdravotníctva SR, dňa 13. júna 2024 v Bratislave. V súlade s platnými pravidlami pre uzatváranie medzinárodných zmlúv a zmluvnú prax, ktoré boli schválené uznesením vlády SR č. 743 z 21. októbra 2009, informovalo Ministerstvo zdravotníctva SR, ako gestor zmluvy, prezidenta Slovenskej republiky o podpise zmluvy, dňa 18. júna 2024. Prezident slovenskej republiky voči zmluve nevzniesol pripomienky.

Ide o medzinárodnú zmluvu, ktorá má prednosť pred zákonmi podľa článku 7 odsek 5 Ústavy Slovenskej republiky, pretože priamo zakladá práva a povinnosti pre fyzické osoby a právnické osoby. Podľa článku 86 písm. d) Ústavy Slovenskej republiky s dohodou pred jej ratifikáciou prezidentom Slovenskej republiky vyslovuje súhlas Národná rada Slovenskej republiky.

Predložená zmluva je v súlade s Ústavou a právnym poriadkom Slovenskej republiky, so záväzkami vyplývajúcimi z členstva Slovenskej republiky v Európskej únii, so záväzkami prevzatými v rámci iných platných zmlúv a všeobecne uznávanými zásadami medzinárodného práva.

Predkladaný materiál nemá vplyvy na rozpočet verejnej správy, na podnikateľské prostredie, sociálne vplyvy, vplyvy na informatizáciu spoločnosti, na životné prostredie, na manželstvo, rodičovstvo a rodinu, ani vplyvy na služby verejnej správy pre občana.